Eug(enius) episcopus s(eruus) s(eruorum) dei. Venerabili fratri He(nrico) Eduensi episcopo salutem et apostolicam benedictionem. Quod apostolice benedictionis te participem facimus non ex tuis meritis, sed de apostolice sedis benignitate procedit. Sicut enim pro certo nobis a compluribus significatum est, omnes molestiae atque uexationes, quas dilecto filio nostro P(ontio) abbati Vizeliacensi burgenses ipsius uille ausu nefario presumpserunt, per instinctum et incitationem tuam habuerunt exordium et eos in tanta nequitia contra deum et contra commissum tibi episcopale officium et animae tuae salutem fouere ac manutenere non times. Diceris nanque quod et eisdem burgensibus excommunicatis communicare presumas et ad diuina officia eos tu ipse admittas atque presbiteris tuis diuina eis officia celebrari permittas atque precipias. Quia ergo tam grauem et immoderatum excessum impunitum pretermittere nec possumus nec debemus, per presentia tibi scripta mandamus, quatinus proxima beati Lucae festiuitate tam pro terminanda controuersia quae inter te et predictum abbatem agitatur, quam pro his ad nostram presentiam occasione seposita uenias, super contrarietatibus, quas ipsi abbati diceris intulisse, nobis sufficienter respondere paratus. Interim uero eidem abbati nullam perturbationem seu molestiam quibuslibet modis inferre presumas, sollicite cauens ut supradictorum excommunicatorum uel interdictorum nullus a te uel a tuis presbiteris ad diuina suscipiatur officia, sed ad quemcumque locum parrochiae tuae aliquis deuenerit, donec presens fuerit nullus ibi diuina officia presumat celebrare. Quod si statuto termino ad nos uenire neglexeris aut haec uel alia quae ad predictorum uindictam burgensium a nobis seu fratribus nostris statuta sunt presumpsisti uel presumpseris uiolare, pro certo cognoscas et causam ipsam processum dictante iusticia recepturam et te officii tui periculum incursurum. Data Laterani VI Kal. Februarii.